CELEX: 62021TN0693
Language: mt
Date: 2021-10-25 00:00:00
Title: Kawża T-693/21: Rikors ippreżentat fil-25 ta’ Ottubru 2021 – NJ vs Il-Kummissjoni

24.1.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 37/39
            
         
      Rikors ippreżentat fil-25 ta’ Ottubru 2021 – NJ vs Il-Kummissjoni
      (Kawża T-693/21)
      (2022/C 37/52)
      Lingwa tal-kawża: l-Ingliż
      
         Partijiet
      
      
         Rikorrent: NJ (rappreżentant: C. Maczkovics, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  Tiddikjara, konformement mal-Arikolu 265 TFUE, li, bi ksur tat-Tratti, il-Kummissjoni żammet lura milli tagħti deċiżjoni dwar l-ilment tagħha SA.50952 (2018FC) tad-19 ta’ April 2018 dwar l-għajnuna mill-Istat;
               
            
                  —
               
               
                  Tordna lill-Kummissjoni tieħu pożizzjoni mingħajr dewmien dwar l-ilment irreġistrat taħt in-numru SA.50952(2018FC);
               
            
                  —
               
               
                  Tikkundanna lill-Kummissjoni għall-ispejjeż kollha, inkluż dawk imġarrba mir-rikorrenti, anki jekk, wara l-preżentata ta’ dan ir-rikors, il-Kummissjoni tieħu l-miżuri li jirrendu dan ir-rikors mingħajr skop, fil-fehma tal-Qorti Ġenerali, jew jekk il-Qorti Ġenerali tiċħad ir-rikors bħala inammissibbli.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka motiv uniku li jallega li l-Kummissjoni kisret l-obbligi tagħha taħt it-Trattat dwar il-Funzjonament tal-Unjoni Ewropea. Hija tallega b’mod partikolari l-ksur tal-Artikolu 265 TFUE, kif ukoll tat-tieni subparagrafu tal-Artikolu 12(1) tar-Regolament 2015/1589 (1), tal-obbligu ta’ diliġenza u ta’ eżami imparzjali, tal-prinċipju ta’ amministrazzjoni tajba u tal-prinċipju ta’ adozzjoni ta’ deċiżjonijiet f’terminu raġonevoli, inkwantu l-Kummissjoni ma adottat ebda deċiżjoni skont l-Artikolu 4(2), (3) jew (4) tar-Regolament 2015/1589 iktar minn tliet snin u sitt xhur wara li r-rikorrenti ppreżentat l-ilment dwar l-għajnuna mill-Istat SA.50952(2018FC). Ir-rikorrenti ssostni li l-Kummissjoni kellha tagħti deċiżjoni f’terminu ta’ tnax-il xahar, konformement mal-Kodiċi tal-Aħjar Prattika għat-tmexxija tal-proċeduri ta’ kontroll tal-għajnuna mill-Istat (2) jew tal-inqas f’terminu raġonevoli.
      
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (Test b’rilevanza għaż-ŻEE) (ĠU 2015, L 248, p. 9).
      
         (2)  Kodiċi tal-Aħjar Prattika għat-tmexxija tal-proċeduri ta’ kontroll tal-għajnuna mill-Istat (ĠU 2009, C 136, p. 13).